రెండేళ్లలో రూ.600 కోట్ల పైగా పెట్టుబడులు
-  20 ఏళ్లలో 5వేల పైగా నివాసాలు అందించాం
- శాంతాశ్రీరామ్‌ ఛైర్మన్‌ వెల్లడి
నవతెలంగాణ- బ్యూరో
              ప్రముఖ నిర్మాణ, రియల్‌ ఎస్టేట్‌ సంస్థ శాంతా శ్రీరామ్‌ కన్‌స్ట్రక్ఛన్స్‌ గత 20 ఏళ్లలో 5000 పైగా నివాసాలను అందించిందని ప్రకటించింది. ఆ సంస్థ ఈ రంగంలోకి వచ్చి రెండు దశాబ్దాలు గడిచిన సందర్బంగా గురువారం హైదరాబాద్‌లో ఏర్పాటు చేసిన విలేకరుల సమావేశంలో శాంతా శ్రీరామ్‌ గ్రూపు ఛైర్మన్‌ నర్సయ్య మాట్లాడుతూ 80 లక్షల చదరపు అడుగుల్లో 80 నివాస, వాణిజ్య సముదాయాలను నిర్మించామన్నారు. ఒక్క 2014లోనే 500 నివాసాలు అందించామన్నారు. మరో రెండేళ్లలో 8 కొత్త ప్రాజెక్టుల నిర్మాణం పూర్తి కానుందని, దీంతో 1500 మంది కుటుంబాలకు వీటిని అందించనున్నామన్నారు. రానున్న రెండేళ్లలో రూ.600 కోట్ల పైగా పెట్టుబడులు పెట్టనున్నామని పేర్కొన్నారు. వచ్చే 12 మాసాల్లో మరో రెండు నివాస ప్రాజెక్టులు ప్రారంభించనున్నామన్నారు. తమ నిర్మాణంలో ఉన్న మల్టీప్లేక్స్‌, షాపింగ్‌ మాల్స్‌ రెండు మరో రెండేళ్లలో నిర్వహణలోకి రానున్నాయని పేర్కొన్నారు. పదేళ్ల క్రితం హైదరాబాద్‌లో రూ.420కి ఒక్క చదరపు అడుగులో నిర్మాణం చేశామని, ప్రస్తుతం చదరపు అడుగుకు రూ.10,000 వరకు విలువ చేసే నిర్మాణాలు చేస్తున్నామన్నారు. ఒక్కో ప్లాట్‌ రూ.30 లక్షల నుంచి కోటి రూపాయాల విలువ చేసే వాటిని విక్రయిస్తున్నామన్నారు. ప్రస్తుతం ఆంధ్రప్రదేశ్‌లో భూముల విలువ, నిర్మాణ విలువ ఎక్కువగా ఉందని, కొద్దిగా ధరలు తగ్గగానే ఎపిలోనూ నిర్మాణ రంగంలోకి ప్రవేశిస్తామని అన్నారు. ఈ సమావేశంలో డైరెక్టర్‌ లింగయ్య, సిఒఒ వి రాము పాల్గొన్నారు.
మీ స్నేహితులకు రికమెండ్ చెయ్యండి